CELEX: C2005/115/03
Language: lt
Date: 2005-05-14 00:00:00
Title: 2005 m. kovo 3 d. Teisingumo Teismo sprendimas (trečioji kolegija), Byloje C-32/03 (dėl Højesteret prašymo priimti prejudicinį sprendimą): I/S Fini H prieš Skatteministeriet (Šeštoji PVM direktyva — Apmokestinamojo asmens kvalifikacija — Teisė į atskaitą — Likvidavimas — Tiesioginis ir betarpiškas ryšys — Sandoriai, sudarantys neatskiriamą ekonominės veiklos visumos dalį)

14.5.2005   
            
            
               LT
            
            
               Europos Sąjungos oficialusis leidinys
            
            
               C 115/2
            
         
      TEISINGUMO TEISMO SPRENDIMAS
   
   (trečioji kolegija)
   2005 m. kovo 3 d.
   Byloje C-32/03 (dėl Højesteret prašymo priimti prejudicinį sprendimą): I/S Fini H prieš Skatteministeriet
       (1)
   
   (Šeštoji PVM direktyva - Apmokestinamojo asmens kvalifikacija - Teisė į atskaitą - Likvidavimas - Tiesioginis ir betarpiškas ryšys - Sandoriai, sudarantys neatskiriamą ekonominės veiklos visumos dalį)
   (2005/C 115/03)
   Proceso kalba: danų
   Byloje C-32/03 dėl Højesteret (Danija) 2003 m. sausio 22 d. sprendimu, kurį Teisingumo Teismas gavo 2003 m. sausio 28 d., pagal EB sutarties 234 straipsnį pateikto prašymo priimti prejudicinį sprendimą byloje I/S Fini H prieš Skatteministeriet, Teisingumo Teismas (trečioji kolegija), kurį sudaro kolegijos pirmininkas A. Rosas ir teisėjai A. Borg Barthet, J.-P. Puissochet, J. Malenovský ir U. Lõhmus (pranešėjas); generalinis advokatas F. G. Jacobs, sekretoriaus padėjėjas H. von Holstein, 2005 m. kovo 3 d. priėmė sprendimą, kurio rezoliucinėje dalyje nurodyta:
   1977 m. gegužės 17 d. Tarybos direktyvos 77/388/EEB dėl valstybių narių apyvartos mokesčių įstatymų derinimo — Bendra pridėtinės vertės mokesčio sistema: vienodas vertinimo pagrindas, iš dalies pakeistos 1995 m. balandžio 10 d. Tarybos direktyva 95/7/EB, 4 straipsnio 1 — 3 dalys turi būti aiškinamos taip, kad ekonominę veiklą nutraukęs asmuo, kuris dėl sudarytos nuomos sutarties, kurioje yra numatyta sąlyga nenutraukti sutarties, ir toliau moka nuomą ir komunalinių paslaugų teikimo mokesčius už patalpas, kurios buvo naudojamos minėtai veiklai, pagal šį straipsnį yra laikomas apmokestinamuoju asmeniu ir jam suteikiama teisė į tokiu būdu sumokėtų mokesčių PVM atskaitymą, jeigu yra nustatytas tiesioginis ir betarpiškas sumokėtų mokesčių ir ekonominės veiklos ryšys ir, jei nėra nustatyta nesąžiningų ketinimų arba piktnaudžiavimo padėtimi atvejų.
   
      (1)  OL C 83, 2003 4 5.